Nariadenie Komisie (EHS) č. 3480/88
z 9. novembra 1988,
ktorým sa mení a dopĺňa nariadenie (EHS) č. 1618/81 ustanovujúce základné výrobky, na ktoré sa nevzťahujú zálohové platby vývozných náhrad
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2727/75 z 29. októbra 1975 o spoločnej organizácii trhu s obilninami [1], naposledy zmenené a doplnené nariadením (EHS) č. 2221/88 [2], najmä na jeho článok 16 ods. 6 a príslušné ustanovenia iných nariadení o spoločnej organizácii trhu s poľnohospodárskymi výrobkami,
so zreteľom na nariadenie Rady (EHS) č. 565/80 zo 4. marca 1980 o zálohových platbách vývozných náhrad vzhľadom na poľnohospodárske výrobky [3], naposledy zmenené a doplnené nariadením (EHS) č. 2026/83 [4],
keďže článok 4 ods. 2 nariadenia (EHS) č. 565/80 sa vzťahuje na spracované výrobky a na tovar získaný zo základných výrobkov za predpokladu, že režim aktívneho zušľachťovacieho styku nie je pre porovnateľné výrobky vylúčený;
keďže nariadenie Rady (EHS) č. 2236/88 z 19. júla 1988 dočasne pozastavujúce nariadenie (EHS) č. 866/84, ktorým sa ustanovujú osobitné opatrenia týkajúce sa vylúčenia mliečnych výrobkov z režimu aktívneho zušľachťovacieho styku a z určitých obvyklých foriem zaobchádzania [5], Rada povolila použitie aktívneho zušľachťovacieho styku do konca obchodného roku 1988/89 pre príslušné výrobky a keďže podľa toho sa náhrada za takéto výrobky môže za stanovené obdobie vyplatiť vopred;
keďže nariadenie Komisie (EHS) č. 1618/81 [6], zmenené a doplnené nariadením (EHS) č. 2880/84 [7], by sa malo z tohto dôvodu aktualizovať a mliečne výrobky by sa mali vypustiť zo zoznamu základných výrobkov neoprávnených podľa týchto opatrení;
keďže nariadením Rady (EHS) č. 2658/87 z 23. júla 1987 o tarifnej a štatistickej nomenklatúre a o Spoločnomcolnom sadzobníku [8], naposledy zmeneným a doplneným nariadením (EHS) č. 3174/88 [9], Rada zaviedla novú nomenklatúru tovaru; keďže nariadenie (EHS) č. 1618/81 by sa preto malo z tohto dôvodu prispôsobiť;
keďže opatrenia ustanovené v tomto nariadení sú v súlade so stanoviskami všetkých príslušných riadiacich výborov,
PRIJALA TOTO NARIADENIE:
Článok 1
Nariadenie (EHS) č. 1618/84 sa mení a dopĺňa takto:
1. Článok 1 sa nahrádza takto:
"Článok 1
Základné výrobky, na ktoré sa nevzťahujú opatrenia uvedené v článku 4 nariadenia (EHS) č. 565/80, sú uvedené v prílohách k tomuto nariadeniu.
Takéto základné výrobky sa však vylúčia iba v prípade, ak sú určené na použitie pri spracovaní uvedených výrobkov:
a) v prílohe A k nariadeniu (EHS) č. 2727/75, okrem výrobkov patriacich pod číselný znak KN 2309, ktoré sú v nej uvedené;
b) v článku 1 ods. 1 písm. c) nariadenia Rady (EHS) č. 1418/76 [10]."
2. Príloha sa nahrádza prílohou k tomuto nariadeniu.
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 9. novembra 1988